
A magyarországi román néptáncok hagyományőrzése és továbbadása a román nemzetiségi általános iskolákban

Minden népnek, nemzetiségnek vannak hagyományai, ha ezeket az értékeket nem visszük tovább, nem adjuk át őket, akkor ezek a dolgok eltűnnek, mintha nem is léteztek volna, hagyományok nélkül viszont nem létezhet egy ország, egy nemzetiség sem.
A szerzőpáros, amelynek tagjai másfél évtizedes népi táncos múlttal rendelkeznek, tanulmányai és kutatásai során azt tapasztalta, hogy a fiatalok többsége napjainkban nem érzi fontosnak a hagyományok ápolását, noha ez kiváltképp a nemzetiségi iskolákban elengedhetetlen az identitás megtartásához.
A szerzők a magyarországi román nemzetiség tagjaiként fontosnak tartják közösségük hagyományainak ápolását, e mellett pedig tanító szakos hallgatóként kötelességünknek érezik, hogy majdani munkájuk során a tradíciót, a néptáncot és ezzel együtt minden hagyományt a legpontosabban átadjanak a következő generációknak az általános iskolában a tanórák keretein belül és kívül egyaránt.
A szerzők feltételezik, hogy ha a nemzetiségi iskolákban a gyerekekkel egy olyan tanító foglalkozik, aki fontosnak tekinti a hagyományok átörökítését, akkor ez hatással lesz a gyermekek implicit tudására, és kihat valamennyi tantárgyi tartalom iránti motivációjára. Feltételezhető tehát, hogy ha a tanítónak van egy tánc-tanítói végzettsége is, akkor a népismeret, rajz, testnevelés és énekórákon is hozzákötheti a tanórákhoz a tánctudását: beleépítheti a tradíciót, az adott tájegység hagyományait, és ezen kívül még néptáncot is taníthat a gyerekeknek.
A néptánc, egy tájegységnek, egy közösségnek az a hagyománya, amin keresztül visszavezetve is megérthetünk és megtudhatunk mindent egy népről, nemzetiségről. A néptáncon keresztül fényt deríthetünk egy népnek az öltözködésére, a történetére, a viselkedésére, szokásaira és érzéseire.
A dolgozat szerzői munkájukkal azt kívánják igazolni, hogy az általános iskola első osztályától kezdődő tánccal való ismerkedés, majd később táncoktatás pozitív hatásai mérhetőek mind a gyermekek kondíciója, állóképessége, mind motiváltsága, tanórai aktivitása szempontjából.
Céljuk egy olyan program közzététele, amely elősegíti a képességek kibontakozását, és hatással van a gyermekek érzelmi nevelésére is, hiszen minden tájegységnek, minden népnek a táncában, hagyományában benne van a szépség és egy életút, amit folytatni kell, és nem szabad hagyni, hogy eltűnjön.



